המחלקה למידע ולביטחון

המחלקה למידע ולביטחון (באיטלקית: Dipartimento delle Informazioni per la Sicurezza – DIS) היא גוף המטה והתיאום המרכזי של קהילת המודיעין של הרפובליקה האיטלקית. הגוף פועל במסגרת לשכת ראש הממשלה ונושא באחריות לתיאום, בקרה והערכה אסטרטגית של פעילות שירותי המודיעין. ה־DIS הוקם מכוח חוק מס' 124 משנת 2007, אשר הסדיר מחדש את מבנה מערכת המודיעין האיטלקית. במסגרת הרפורמה עוצב מבנה תלת־רכיבי הכולל שני שירותי מודיעין מבצעיים ולצדם גוף תיאום מרכזי.

ה־DIS כפוף ישירות לראש הממשלה, הנושא באחריות העליונה לקהיליית המודיעין, או לשר מואצל לביטחון הרפובליקה, אם מונה כזה. בשונה מן השירותים המבצעיים, המחלקה אינה מפעילה סוכנים ואינה מבצעת פעילות מודיעינית עצמאית, אלא משמשת גוף מטה, תיאום ופיקוח ברמה הלאומית.

 תפקידים 
בהתאם לחוק מס' 124/2007, ה-DIS מופקד על התפקידים הבאים:
 תיאום כלל פעילות המודיעין לביטחון, לרבות בקרה על תוצאות פעילותם של AISE ו־AISI, מבלי לגרוע מסמכותם הבלעדית בתחום האיסוף המבצעי ושיתוף הפעולה עם שירותים זרים;
 קבלת עדכון שוטף על מבצעי השירותים והעברת דיווחים וניתוחים לראש הממשלה;
 איסוף מידע, דוחות וניתוחים מן השירותים, מן הכוחות המזוינים ומשטרת איטליה, ממשרדי הממשלה ומגופי מחקר, ציבוריים ופרטיים;
 הכנת ניתוחים אסטרטגיים והערכות מצב, וכן ניסוח תחזיות על בסיס תרומות המודיעין של AISE ו-AISI;
 גיבוש ניתוחים כוללים והצעות לתוכניות איסוף מודיעיני, המובאות להכרעת ראש הממשלה לאחר קבלת חוות דעת הוועדה הבין־משרדית לביטחון הרפובליקה (CISR);
 תיאום פעילות מודיעינית לחיזוק ההגנה הקיברנטית והביטחון המידע הלאומי, בהתאם להנחיות ראש הממשלה;
 קידום והבטחת חילופי מידע בין AISE, AISI וכוחות המשטרה, ודיווח לראש הממשלה על ממצאים והחלטות;
 העברת מידע וניתוחים, בהוראת ראש הממשלה ולאחר התייעצות עם CISR, לרשויות ציבוריות רלוונטיות;
 גיבוש תוכנית לרכישת משאבים אנושיים וחומריים הדרושים לפעילות השירותים;
 הפעלת פיקוח על פעילות AISE ו-AISI, לרבות בחינת התאמת פעילותם לחוק ולהנחיות ראש הממשלה;
 הבטחת יישום ההוראות בדבר שמירת סוד המדינה וסיווג ביטחוני;
 קידום תרבות הביטחון ותקשורת מוסדית;
 קביעת מדיניות לניהול אחיד של כוח האדם וניהול מרכזי של רכש ושירותים לוגיסטיים משותפים.

 המנהל הכללי 
בראש ה-DIS עומד מנהל כללי בדרגת בכיר בשירות המדינה. מינויו והדחתו הם בסמכות בלעדית של ראש הממשלה, לאחר התייעצות עם ה-CISR. כהונתו היא לתקופה מרבית של שמונה שנים, הניתנת לחלוקה למינויים עוקבים בני עד ארבע שנים כל אחד.

המנהל הכללי הוא הגורם המדווח ישירות לראש הממשלה או לשר המואצל, וכפופים לו מבחינה היררכית ותפקודית כלל עובדי המחלקה. ראש הממשלה רשאי למנות, לאחר התייעצות עמו, סגן אחד או יותר; יתר המינויים נעשים בידי המנהל הכללי.

 לשכת הביקורת 
חוק 124/2007 מבטיח עצמאות מלאה לשיקול דעתם של מפקחי לשכת הביקורת בביצוע תפקידי הפיקוח. אלא אם ניתנה הרשאה מפורשת מאת ראש הממשלה או השר המואצל, אין בפעילות הפיקוח כדי לפגוע במבצעים מודיעיניים מתמשכים.

המפקחים נבחרים בהליכי מיון ייעודיים ועוברים הכשרה מתאימה. חל איסור על העברת עובדים מלשכת הביקורת לשירותי המודיעין המבצעיים. בכפוף לאישור ראש הממשלה או השר המואצל, רשאים המפקחים לעיין בכלל החומרים המצויים בידי מערכת המודיעין ובידי ה־DIS, וכן לקבל באמצעות המנהל הכללי מידע נוסף מגופים ציבוריים ופרטיים.

לשכת הביקורת מוסמכת, באישור ראש הממשלה ואף לבקשת המנהל הכללי, לערוך בדיקות פנימיות בנוגע לאירועים מסוימים או להתנהלות בתוך מערכת המודיעין לביטחון הרפובליקה.

 ראו גם 
 ראש המודיעין הלאומי
 המזכיר הצבאי של ראש הממשלה
 המתאם הלאומי למודיעין ומלחמה בטרור (צרפת)
 ועדת המודיעין המשולבת (הממלכה המאוחדת)

 קישורים חיצוניים 

 הערות שוליים 

קטגוריה:קהילת המודיעין האיטלקית
קטגוריה:איטליה: צבא וביטחון
קטגוריה:ממשלת איטליה
קטגוריה:ראש ממשלת איטליה